**ข้อมูลพื้นฐาน**

 **ประวัติโรงเรียน**

 โรงเรียนบ้านห้วยหลาว ตั้งขึ้นเมื่อวันที่ ๑ มิถุนายน ๒๔๘๒ โดยแยกมาจากโรงเรียนวัดหนองบัวแดงบูรณะ ตอนแรกได้อาศัยศาลาการเปรียญวัดบูรพาห้วยหลาวเป็นสถานที่ศึกษาเล่าเรียน ขณะนั้นทางราชการได้มอบให้ ขุนวิเศษอักษร นายอำเภอบรบือ ( ขณะนั้นยังไม่ได้ตั้งเป็นอำเภอนาเชือก ) เป็นผู้จัดตั้งขึ้นโดยให้ชื่อว่า “ โรงเรียนวัดบ้านห้วยหลาว ” ให้อยู่ในความดูแลของกระทรวงศึกษาธิการ โดยแต่งตั้ง นายหาร ละครพล ครูน้อยโรงเรียนบ้านหนองบัวแดงบูรณะมาดำรงตำแหน่งครูใหญ่คนแรก และได้บรรจุแต่งตั้งนายจันทร์ ภวภูตานนท์ มาเป็นครูน้อย ดำรงอยู่ได้ด้วยเงินศึกษาพลี ( เงินค่าหัวราษฏร หัวละ ๒ บาท ) การจัดการเรียนการสอน ได้เปิดการสอนตั้งแต่ชั้นเตรียมประถม ก – ข และชั้นประถมศึกษาปีที่ ๑ – ๔ สอนตามหลักสูตรของกระทรวงธรรมการ

ต่อมา เมื่อ ปี พ.ศ. ๒๕๐๗ คณะครูโดยการนำของนายบุญมา ทิพย์โอสถ ครูใหญ่พร้อมด้วยชาวบ้านและผู้ปกครองนักเรียน ได้ร่วมกันหางบประมาณ ๑๕,๐๐๐ บาท ไว้สมทบการก่อสร้าง จึงย้ายสถานที่เรียนจากศาลาวัดไปสร้างอาคารเอกเทศ

เมื่อ ปี พ.ศ. ๒๕๑๒ ชาวบ้านและผู้ปกครองได้ร่วมกันบริจาคเงินเพื่อซื้อที่ดิน เป็นเงิน ๖๐,๐๐๐ บาท และมีผู้บริจาคที่ดินสมทบอีก ๗ ราย รวมเป็นที่ดิน ๘ ไร่ ๒ งาน ๑๙ ตารางวา กรมการปกครองได้จัดสรรงบประมาณ เป็นเงิน ๗๐,๐๐๐ บาท เพื่อสร้างอาคารเรียนแบบ ป. ๑ ฉ. เตี้ย ขนาด ๓ ห้องเรียน สร้างเสร็จเดือนกันยายน พ.ศ. ๒๕๑๒

เมื่อปี พ.ศ. ๒๕๑๙ โรงเรียนได้รับจัดสรรงบประมา เงินผัน ก.สช.(โครงการสร้างงานในชนบท) เป็นเงิน ๔๑,๐๐๐ บาท สร้างหอประชุม ๑ หลัง และได้รับงบประมาณ จากองค์การบริหารส่วนจังหวัดมหาสารคาม จำนวน ๔๕,๐๐๐ บาท สร้างบ้านพักครู

เมื่อ ปี พ.ศ. ๒๕๒๐ ได้รับงบประมาณ ๓๖๐,๐๐๐ บาท เพื่อสร้างอาคารเรียน ป.๑ ฉ. สูง ขนาด ๔ ห้องเรียน และได้รับงบประมาณก่อสร้างบ้านพักครูอีก ๑ หลัง งบประมาณ ๔๕,๐๐๐ บาท

เมื่อ ปี พ.ศ. ๒๕๒๓ ได้รับงบประมาณ ๑๒๐,๐๐๐ บาท ต่อเติมอาคารเรียน ป.๑ ฉ. เตี้ย ด้านข้างอีก ๑ ห้องเรียน และงบประมาณ ๙๐,๐๐๐ บาท สร้างอาคารอเนกประสงค์ แบบ ๓๑๒ จำนวน ๑ หลัง

เมื่อ ปี พ.ศ. ๒๕๒๔ ได้รับงบประมาณ ก.สช. สร้างถังเก็บน้ำฝน ฝ. ๓๓ จำนวน ๓ ถัง

เมื่อ ปี พ.ศ. ๒๕๒๕ ได้รับงบประมาณ ๑๓,๐๐๐ บาท สร้างส้วม จำนวน ๑ หลัง ขนาด ๓ ที่นั่ง

เมื่อ ปี พ.ศ. ๒๕๒๖ ได้รับงบประมาณ ก.สช. เป็นเงิน ๒๐,๒๙๗ บาท สร้างถังเก็บน้ำฝนคอนกรีตเสริมไม้ไผ่ แบบ ฝ. ๓๓ และได้รับงบประมาณ ๒๔๐,๐๐๐ บาท และต่อเติมชั้นล่างอาคารเรียน แบบ ป.๑ ฉ. สูง จำนวน ๔ ห้องเรียน

เมื่อ ปี พ.ศ. ๒๕๒๗ ได้รับงบประมาณ สร้างส้วม แบบ สปช. ๖๐๑/๒๕๒๖ จำนวน ๑ หลัง

ขนาด ๔ ที่นั่ง งบประมาณ ๓๕,๐๐๐ บาท และสร้างถังเก็บน้ำฝน คสล. แบบ ฝ. ๓๓ จำนวน ๓ ถัง

เมื่อ ปี พ.ศ. ๒๕๒๙ ได้รับงบประมาณขุดบ่อเลี้ยงปลา จำนวน ๑ บ่อ ขนาด ๒๐ x ๒๕ x ๑.๕๐ เมตร งบประมาณ ๓๐,๐๐๐ บาท และได้รับงบประมาณ ๑๙,๗๘๐ บาท ซ่อมอาคารเรียนแบบ ป. ๑ ฉ. เตี้ย เพื่อปรับปรุงเป็นศูนย์วิชาการกลุ่มบัวแดง

เมื่อ ปี พ.ศ. ๒๕๓๕ ได้รับงบประมาณสร้างสนามวอลเลย์บอล

เมื่อปี พ.ศ. ๒๕๔๐ได้รับงบประมาณ ๖๙,๔๐๐ บาท ปรับปรุงโรงเรียนให้เป็นปัจจุบัน ซ่อมแซมประตู หน้าต่าง และทาสีโรงเรียนใหม่

 เมื่อปี พ.ศ. ๒๕๔๖ ได้รับงบประมาณ ๔๕,๔๕๐ บาท สร้างส้วม แบบ สปช. ๖๐๑/๒๖ จำนวน ๒ ที่นั่ง

 เมื่อ ๗ กรกฎาคม ๒๕๔๖ ได้โอนไปสังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการ ตามพระราชบัญญัติระเบียบกระทรวงศึกษาธิการ พ.ศ. ๒๕๔๖ โดยโอนไปสังกัดสำนักงานเขตพื้นที่การศึกษามหาสารคาม เขต ๒ ใช้อักษรย่อ ( สพท.มค. ๒)

 เมื่อ ๒๔ ธันวาคม ๒๕๔๗ ได้เปลี่ยนชื่อตำแหน่งผู้บริหารโรงเรียนจากผู้อำนวยการ, อาจารย์ใหญ่ครูใหญ่ เป็น “ผู้อำนวยการโรงเรียน “ แต่แยกตามวิทยฐานะ ส่วนครูผู้สอนเป็นตำแหน่ง “ ครู “ แยกตามวิทยฐานะ ตามพระราชบัญญัติครู และบุคลากรทางการศึกษา พ.ศ. ๒๕๔๗

 เมื่อปีงบประมาณ ๒๕๔๙ สร้างอาคารอเนกประสงค์ แบบ สปช. ๒๐๒/๒๖ จำนวน ๑ หลัง จำนวนเงิน ๓๖๑,๕๐๐ บาท และห้องคอมพิวเตอร์ ๑ ห้อง (มีวัสดุอุปกรณ์คอมพิวเตอร์ ยี่ฮ้อ HP สำหรับนักเรียนพร้อมโต๊ะ จำนวน ๑๐ ชุด คอมพิวเตอร์สำหรับครู พร้อมโต๊ะ เครื่องเซอร์ฟเวอร์ และเครื่องพิมพ์ จำนวนอย่างละ ๑ ชุด จำนวนเงิน ๓๒๐,๐๐๐ บาท

 เมื่อปีงบประมาณ ๒๕๔๙ สร้างกองอำนวยการขึ้นจากงบประมาณชาวบ้านร่วมบริจาค ขึ้นที่ข้างเสาธง เพื่อใช้เป็นกองอำนวยการในการจัดงาน

 เมื่อ ๑๘ สิงหาคม ๒๕๕๑ ได้ต่อเติมห้องน้ำหลังห้องอนุบาล ๑ และอนุบาล ๒ จำนวน ๒ ห้อง โดยใช้งบประมาณจำนวน ๑๕,๐๐๐ บาท

 เมื่อ ๒๔ สิงหาคม ๒๕๕๑ ได้งบสนับสนุนส่งเสริมสุขภาพจากองค์การบริหารส่วนตำบลเขวาไร่ เป็นเงิน ๒๐,๐๐๐ บาท ติดตั้งเครื่องกรองน้ำดื่มที่อาคารอเนกประสงค์

 เมื่อ ๒๗ สิงหาคม ๒๕๕๑ ได้ก่อสร้างคอกหมูถาวรขึ้นที่ข้างอ่างเลี้ยงกบ ใช้งบประมาณ - บาท

 ปีการศึกษา 2552 โรงเรียนได้รับจัดสรรงบประมาณจากสำนักงานเขตพื้นที่การศึกษามหาสารคาม เขต 2 ดังนี้

๑.ซ่อมแซมส้วมสุขสันต์ งบประมาณจำนวน ๗๗,๐๐๐ บาท

๒.ซ่อมแซมบ้านพักครู งบประมาณจำนวน ๑๕๐,๐๐๐ บาท

๓.ซ่อมแซมอาคารเรียน งบประมาณจำนวน ๑๐,๐๐๐๐ บาท

 เมื่อ ๓๐ ธันวาคม ๒๕๕๒ โรงเรียนได้จัดทำผ้าป่าศิษย์เก่า คืนสู่เหย้าพัฒนาโรงเรียน ได้รับความร่วมมือร่วมใจจาก ศิษย์เก่าและผู้ปกครองนักเรียน ผู้นำชุมชนใน ๔ หมู่บ้าน ได้งบประมาณจำนวน

๒๘๐,๐๐๐ บาท

 ๔.ผู้ปกครองนักเรียนในเขตบริการ ๔ หมู่บ้าน ได้ร่วมกันบริจาคเนื่องในงานพิธี งานบุญต่างๆ เป็นจำนวนเงินประมาณ ๑๙,๒๐๐ บาท

๕.ผู้ปกครองนักเรียนในเขตบริการ ๔ หมู่บ้าน ได้ร่วมกันบริจาคก่อสร้างรั้วโรงเรียน

เป็นจำนวนเงินประมาณ ๕,๐๐๐ บาท

 ปีการศึกษา 2554 คณะครู บุคลากรโรงเรียนบ้านห้วยหลาว ได้บริจาคเงินเพื่อสร้างถนนคอนกรีต เป็นจำนวนเงิน 12,000 บาท นายมนตรี เทียงดาห์ ครูชำนาญการพิเศษ โรงเรียนบ้านห้วยหลาว ได้บริจาคเงินเพื่อสร้างถนนคอนกรีต เป็นจำนวนเงิน 25,000 บาท นายสวาสดิ์ ศรีมายา ครูชำนาญการพิเศษ โรงเรียนบ้านห้วยหลาว ได้บริจาคเงินเพื่อสร้างถนนคอนกรีต เป็นจำนวนเงิน 20,000 บาท

**ขนาดและที่ตั้ง และจำนวนเนื้อที่**

 โรงเรียนบ้านห้วยหลาวเป็นโรงเรียนขนาดกลาง สถานที่ตั้ง โรงเรียนบ้านห้วยหลาว ตั้งอยู่เลขที่ ๑๔๗ หมู่ที่ ๗ ตำบลเขวาไร่ อำเภอนาเชือก จังหวัดมหาสารคาม สังกัดสำนักงานเขตพื้นที่การศึกษาประถมศึกษามหาสารคาม เขต ๒ ห่าจากสำนักงานเขตพื้นที่ประมาณ ๕๐ กิโลเมตร เนื้อที่ทั้งหมด ๑๐ ไร่ ๓ งาน ๕๐ ตารางวา ๑.๒ ระบบสื่อสารและการคมนาคมติดต่อ ไปรษณีย์อยู่ในเขตไปรษณีย์อำเภอนาเชือก ห่างจากที่ทำการประมาณ ๘ กิโลเมตร โทรศัพท์มีตู้โทรศัพท์สาธารณะของการโทรคมนาคมแห่งประเทศไทยกระจายอยู่ตามหมู่บ้านต่างๆในเขตบริการ จำนวน ๖ เครื่อง โดยอยู่ในบ้านห้วยหลาว หมู่ที่ ๗ จำนวน ๒ เครื่อง ปัจจุบันชำรุดรอการซ่อมแซม บ้านห้วยหลาวเหนือ หมู่ที่ ๑๕ จำนวน ๒ เครื่อง บ้านโนนชัยศรี หมู่ที่ ๑๗ จำนวน ๑ เครื่อง และบ้านห้วยใหม่ หมู่ที่ ๑๙ จำนวน ๑ เครื่อง นอกนั้นเป็นโทรศัพท์มือถือ จำนวนประมาณ ๑,๑๒๐ เครื่อง

**การคมนาคมและอาณาเขตติดต่อกับหมู่บ้านใกล้เคียง**

ทิศเหนือ มีถนนลูกรังติดกับบ้านป่ากุงหนา และบ้านโนนทอง ตำบลโนนแดง อำเภอบรบือ

ระยะทางประมาณ 5 กิโลเมตร

ทิศใต้ มีถนนคอนกรีตติดกับบ้านหนองบัวแดง ตำบลเขวาไร่ อำเภอนาเชือก

ระยะทางประมาณ 2 กิโลเมตร

ทิศตะวันออก มีถนนลาดยางติดกับบ้านตลาดม่วง ตำบลหนองเรือ อำเภอนาเชือก

ระยะทางประมาณ 2 กิโลเมตร

ทิศตะวันตก มีถนนลาดยางติดกับบ้านดอนกลอย ตำบลเขวาไร่ อำเภอนาเชือก

ระยะทางประมาณ 2 กิโลเมตร

**เขตพื้นที่บริการ**

 โรงเรียนบ้านห้วยหลาว มีหมู่บ้านในเขตพื้นที่บริการ ๔ หมู่บ้าน คือ

|  |  |  |  |
| --- | --- | --- | --- |
| บ้านห้วยหลาว | หมู่ที่ | ๗ | ตำบลเขวาไร่ อำเภอนาเชือก จังหวัดมหาสารคาม |
| บ้านห้วยหลาวเหนือ | หมู่ที่ | ๑๕ | ตำบลเขวาไร่ อำเภอนาเชือก จังหวัดมหาสารคาม |
| บ้านโนนชัยศรี | หมู่ที่ | ๑๗ | ตำบลเขวาไร่ อำเภอนาเชือก จังหวัดมหาสารคาม |
| บ้านห้วยใหม่ | หมู่ที่ | ๑๙ | ตำบลเขวาไร่ อำเภอนาเชือก จังหวัดมหาสารคาม |

**การจัดการศึกษา**

โรงเรียนบ้านห้วยหลาว จัดการสอนตามหลักสูตรโรงเรียนบ้านห้วยหลาว ประจำปีการศึกษา ๒๕๕๓ โดยอิงหลักสูตรแกนกลางการศึกษาขั้นพื้นฐาน พ.ศ. ๒๕๔๑ และหลักสูตรการศึกษาปฐมวัย ๒๕๔๖

**โดยจัดการเรียนการสอนแบ่งเป็น ๒ ระดับ** คือ

 ๑. ระดับปฐมวัย

 ๒. ระดับประถมศึกษาปีที่ ๑-๖

**ข้อมูลด้านอาคารสถานที่**

**อาคารเรียน** มี ๒ หลัง ดังนี้

 ๑. อาคารเรียน ป. ๑ ฉ. เตี้ย (ปรับปรุงยกสูงเมื่อปีการศึกษา 2553) จำนวนห้องเรียน ๔ ห้องเรียน

 ๒. อาคารเรียน ป. ๑ ฉ. สูง จำนวนห้องเรียน ๘ ห้องเรียน จัดเป็นห้องเรียน 4 ห้อง

อีก 4 ห้อง จัดใช้ปฏิบัติกิจกรรมสนับสนุนการเรียนการสอน ได้แก่

- ห้องคอมพิวเตอร์ จำนวน ๑ ห้อง ขนาด กว้าง ๖ เมตร ยาว ๙ เมตร พื้นที่ ๕๔ ตารางเมตร

 - ห้องพักครู จำนวน 2 ห้องขนาดกว้าง 12 เมตร ยาว 36 เมตร พื้นที่ 216 ตารางเมตร

- ห้องสมุดจำนวน 1 ห้อง ขนาดกว้าง ๖ เมตร ยาว ๗ เมตร พื้นที่ ๔๒ ตารางเมตร - - ห้องพยาบาล ขนาดกว้าง ๒ เมตร ยาว ๖ เมตร พื้นที่ ๑๒ ตารางเมตร

**อาคารประกอบอื่นๆ**

 ๑. อาคารอเนกประสงค์ แบบ ๓๑๒ จำนวน ๑ หลัง ใช้เป็นโรงอาหาร

 ๒. บ้านพักครู จำนวน ๑ หลัง ใช้เป็นห้องพัสดุของโรงเรียน

 ๓. ส้วม จำนวน ๑ หลัง ขนาด ๔ ที่นั่ง

 ๓. ส้วม จำนวน ๑ หลัง ขนาด ๒ ที่นั่ง

 ๔. อาคารอเนกประสงค์ แบบ ๖๐๑/๒๖ จำนวน ๑ หลัง ใช้เป็นห้องประชุม และปฏิบัติกิจกรรม

พื้นที่ปฏิบัติกิจกรรม นันทนาการ ได้แก่

๑. สนามฟุตบอล ๒. สนามวอลเลย์บอล

3. สนามเซปักตระกร้อ 4. ลานกีฬาอเนกประสงค์

5. ใต้ร่มพุทธองค์ 6. แปลงเกษตร บ่อเลี้ยงปลา

7. สระน้ำโรงเรียน

![E:\งานเวบห้วยหลาว\ข้อมูลอับโหลด\public_html\g[1].gif]()